Document ID: 32015R0046

KOMISIJOS ĮGYVENDINIMO REGLAMENTAS (ES) 2015/46
2015 m. sausio 14 d.
dėl leidimo naudoti diklazurilą kaip mėsiniams viščiukams, mėsiniams kalakutams ir mėsinėms bei veislinėms perlinėms vištoms skirto lesalo priedą (leidimo turėtojas - Huvepharma NV)
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
kadangi:
(1)
Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka;
(2)
pagal Reglamento (EB) Nr. 1831/2003 7 straipsnį buvo pateiktas prašymas išduoti leidimą naudoti diklazurilo preparatą. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;
(3)
šis prašymas pateiktas dėl leidimo naudoti diklazurilą (CAS numeris 101831-37-2) kaip mėsiniams viščiukams, mėsiniams kalakutams ir mėsinėms bei veislinėms perlinėms vištoms skirto lesalo priedą, priskirtiną prie priedų kategorijos „kokcidiostatai ir histomonostatai“;
(4)
Europos maisto saugos tarnyba (toliau - Tarnyba) 2014 m. gegužės 21 d. (2) ir 2014 m. gegužės 22 d. (3) priimtose nuomonėse konstatavo, kad, laikantis siūlomų naudojimo sąlygų, diklazurilas neturi nepageidaujamo poveikio gyvūnų sveikatai, žmonių sveikatai arba aplinkai ir jis veiksmingas užkertant kelią mėsinių viščiukų, mėsinių kalakutų ir mėsinių bei veislinių perlinių vištų kokcidiozei. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, patvirtinama lesalo priedo lesale analizės metodo taikymo ataskaita, kurią pateikė Reglamentu (EB) Nr. 1831/2003 įsteigta etaloninė laboratorija;
(5)
diklazurilo (CAS numeris 101831-37-2) vertinimas rodo, kad Reglamento (EB) Nr. 1831/2003 5 straipsnyje nustatytos leidimo suteikimo sąlygos yra įvykdytos. Todėl reikėtų leisti naudoti šį preparatą, kaip nurodyta šio reglamento priede;
(6)
šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Leidimas
Diklazurilą (CAS numeris 101831-37-2), priklausantį priedų kategorijai „kokcidiostatai ir histomonostatai“, leidžiama naudoti kaip lesalo priedą šio reglamento priede nustatytomis sąlygomis.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. sausio 14 d.

Labels: 0
3
17
6